Под владавином Алексија I Комнина (1081-1118) острвом је управљао дукс или катепан. До почетка 12. века Крит је, заједно са византијским територијама у јужној Грчкој (теме Хелада и Пелопонез), под контролом мега дукса, команданта византијске флоте.. Сем побуне Карикеса, критског гувернера, 1092/3. године, острво је остало релативно мирно. Византијска власт била је стабилна до Четвртог крсташког рата. Крит је као пронија дат Бонифацију од Монферата од стране цара Алексија IV Анђела. Бонифације је своја права на Крит продао Млетачкој републици. Међутим, млетачки супарници, Ђеновљани, претили су да заузму Крит. Због тога је млетачка власт 1212. године на Криту осигурана успостављањем венецијанске колоније Крит је у наредном периоду познат под називом Краљевина Кандија. У Кандијском рату Османлије заузимају Крит 1669. године.